Gyula Andrássy
Store norske leksikon,Historie,Verdens historie og samtidshistorie,Europa,Ungarns historie
Gyula Andrássy var en ungarsk greve og statsmann. Fra 1844 medlem av den ungarske riksdag. I 1848 ledet han en troppeavdeling i kampen mot Østerrike og var det revolusjonære Ungarns representant i Tyrkia.
Etter ungarernes nederlag flyktet Andrássy i 1849 til Paris og London. Han ble dømt til døden i 1851, men ble benådet i 1856 og vendte i 1858 tilbake etter landflyktighetsår i Frankrike. Han ble igjen medlem av riksdagen, og medvirket til forsoningen med Østerrike. Han var i perioden 1867–1879 ministerpresident i det nye ungarske ministerium, og i 1871–1879 også utenriksminister for dobbeltmonarkiet Østerrike-Ungarn. I 1872 medvirket han til å virkeliggjøre Otto von Bismarcks plan om et «trekeiserforbund» mellom Østerrike-Ungarn, Tyskland og Russland.Utenrikspolitisk gikk Andrássy inn for et intimt forbund med Tyskland og å øke dobbeltmonarkiets innflytelse på Balkanhalvøya. På Berlin-konferansen i 1878 skaffet han Østerrike-Ungarn kontrollen over Bosnia og Hercegovina. Dette skadet forholdet til Russland, og i 1879 sluttet Andrássy en allianse med Tyskland. Les mer i Store norske leksikon Ungarns historie